O se ke wa boifa ...

Ke na le wena

Ka dinako tše dingwe ka moka ga rena re a boifa le ge re ka ba bogale bjang goba ra ba ba bagolo bjang. Ka moka re hlobega boroko bošego gomme ra belaela ka ga dikotsi tše ntši tšeo di re tšhošetšago gomme ra boifa seo se ka diregago se sempe. Eupša Modimo o re kgothatsa gantši ka Bibeleng.

Le se ke la boifa –

ke na le lena!

Le se ke la lealea –

ke nna Modimo wa lena!

Ke a le tiiša, ke a le thuša,

ke a le šireletša,

ke le hlakodiša ka maatla a ka.

JESAYA 41:10

“Le se ke la boifa bao ba bolayago mmele, eupša ba sa kgone go bolaya moya; le upše le boife Modimo yo a kgonago go fediša mmele le moya heleng. Ga ke re diphorogohlo tše pedi di rekwa ka sente? Le ge go le bjalo le e tee ya tšona e ka se wele fase Tatagolena a sa tsebe. Le lena meriri yohle ya lena e badilwe. Ka gona, le se ke la boifa – lena le ba bohlokwa go feta diphorogohlo tše dintši.”

MATEU 10:28-31

Bibele e re tiišeletša ka fao Modimo a re ratago ka gona

Morena ke seetša sa ka le Mophološi wa ka –

nka se boife motho.

Morena ke botšhabelo bja ka –

nka se tšhoge motho.

DIPESALOME 27:1

“Setšhaba sa ka,

le se ke la boifa la gakanega!

Le a tseba gore go tloga kgalekgale ke boletše tšohle tše di bego di tlilo direga,

gomme lena le dihlatse tša ka.

Na go na le Modimo wo mongwe?

Ruri, ga o gona modingwana wo mongwe wo maatla wo ke o tsebago.”

JESAYA 44:8

Tshepa botho bja Modimo

Morena, leratorato la gago le fihla magodimong;

potego ya gago e fihla marung.

Go loka ga gago go phagame boka thaba tše kgolo;

dikahlolo tša gago di tebile bjalo ka phamphamadiba.

Wena, Morena,

o babalela batho le diphoofolo.

Modimo, leratorato la gago ga se ka bohlokwa!

Batho ba nama ba tšhabela ka fase ga diphego tša gago.

Ba khora dijo tše ntši tša ka lapeng la gago;

o ba noša moeleng wa gago wa meetse a mabose.

O mothopo wa bophelo;

rena re bonegelwa ke seetša sa gago.

Dula o rata ba ba go khunamelago;

ba ba lokilego o fele o ba dira ka botho.

DIPESALOME 36:5-10

Ge e le Morena yena ke mmotegi, gomme o tla le tiiša a le emela go Rabobe.

2 BATHESALONIKA 3:3

“Morena a go šegofatše, a go boloke;

Morena a go edišetše sefahlego sa gagwe, a go gaugele;

Morena a go lebelele ka botho, mme a go fe khutšo.”

NUMERI 6:24-26

*Ditemana tša mangwalo a makgethwa di tšerwe ka go Bibele ya Sepedi 2000.

E gatišitšwe le go phatlalatšwa ke ba Bible Society of South Africa.

www.biblesociety.co.za

Bibles and audio Bibles are available on the BibleSA-app